2020. gada 16. jūnijā Noteikumi Nr. 394

Rīgā (prot. Nr. 41 25. §)

**Grozījumi Ministru kabineta 2007. gada 27. marta noteikumos Nr. 220 "Zāļu iegādes, uzglabāšanas, izlietošanas, uzskaites un iznīcināšanas kārtība ārstniecības iestādēs un sociālās aprūpes institūcijās"**

Izdoti saskaņā ar

[Farmācijas likuma](http://likumi.lv/ta/id/43127-farmacijas-likums) [5. panta](http://likumi.lv/ta/id/43127-farmacijas-likums#p5) 7. punktu un Narkotisko un psihotropo vielu un zāļu, kā arī prekursoru likumīgās aprites likuma [37. panta](http://likumi.lv/ta/id/40283-par-narkotisko-un-psihotropo-vielu-un-zalu-likumigas-aprites-kartibu#p37) 4. punktu

Izdarīt Ministru kabineta 2007. gada 27. marta noteikumos Nr. 220 "Zāļu iegādes, uzglabāšanas, izlietošanas, uzskaites un iznīcināšanas kārtība ārstniecības iestādēs un sociālās aprūpes institūcijās" (Latvijas Vēstnesis, 2007, 55. nr.; 2008, 57. nr.; 2009, 42. nr.; 2010, 139. nr.; 2011, 15. nr.; 2012, 194. nr.; 2016, 77. nr.; 2019, 12. nr.) šādus grozījumus:

1. Izteikt norādi, uz kāda likuma pamata noteikumi izdoti, šādā redakcijā:

"Izdoti saskaņā ar Farmācijas likuma 5. panta 7. punktu un Narkotisko un psihotropo vielu un zāļu, kā arī prekursoru likumīgās aprites likuma 37. panta 4. punktu".

2. Papildināt 15. punktu aiz vārdiem "iegādājas aptiekā" ar vārdiem "citas ārstniecības iestādes slēgta tipa aptiekā".

3. Izteikt 37. punktu  šādā redakcijā:

"37. Sociālās aprūpes institūcija vai ambulatorā ārstniecības iestāde, kurā nav slēgta tipa aptiekas, iegādājas zāļu krājumus, kas nepārsniedz viena mēneša patēriņam nepieciešamo daudzumu. Ambulatorā ārstniecības iestāde, kurā ir slēgta tipa aptieka, un Neatliekamās medicīniskās palīdzības dienests savas darbības nodrošināšanai iegādājas zāļu krājumus, kas var pārsniegt viena mēneša patēriņam nepieciešamo daudzumu. Stacionārā ārstniecības iestāde veido zāļu krājumus savas darbības nodrošināšanai vismaz trīs mēnešu patēriņam."

Ministru prezidents A. K. Kariņš

Veselības ministre I. Viņķele